**NACRT**

Na osnovu člana 35 stav 7 Zakona o prevozu u drumskom saobraćaju (“Sl.list Crne Gore”, br.71/17), člana 15 Zakona o komunalnim djelatnostima ("Službeni list Crne Gore”,br. 55/16, 74/16, 2/18) i člana 35. Statuta opštine Tivat (“Službeni list CG-opštinski propisi “, br.24/18) ,Skupština opštine Tivat na sjednici održanoj dana \_\_\_\_\_\_\_\_\_\_\_\_2019.godine, donijela je

**ODLUKU**

**o linijskom gradskom i prigradskom prevozu**

**putnika**

**I OPŠTE ODREDBE**

Član 1

Ovom odlukom uređuju se bliži uslovi organizacije i način obavljanja linijskog gradskog i prigradskog prevoza putnika, na teritoriji Opštine Tivat.

Član 2

Izrazi koji se u ovoj odluci koriste za fizička lica u muškom rodu podrazumjevaju iste izraze u ženskom rodu.

Član 3

Linijski gradski prevoz putnika je prevoz koji se vrši na linijama na teritoriji grada, odnosno naseljenog mjesta shodno Zakonu o prevozu u drumskom saobraćaju (u daljem tekstu: Zakon),

Linijski prigradski prevoz putnika je prevoz koji se vrši na linijama između dva ili vise naseljenih mjesta na teritoriji Opštine Tivat.

Član 4

Prevoznik je pravno lice ili preduzetnik, koje, na osnovu licence, obavlja djelatnost javnog prevoza putnika u komercijalne svrhe.

Nadležni organ jedinice lokalne uprave, u skladu sa Zakonom o prevozu u drumskom saobraćaju, rješenjem izdaje Licencu za obavljanje linijskog gradskog i prigradskog prevoza putnika i izvod licence za vozilo kojim se obavlja linijski gradski i prigradski prevoz putnika.

**II ORGANIZACIJA PREVOZA U LINIJSKOM GRADSKOM I PRIGRADSKOM SAOBRAĆAJU**

Član 5

Obavljanje linijskog gradskog i prigradskog prevoza putnika, jedinica lokalne uprave povjerava prevozniku, ugovorom, u skladu sa Zakonom o ugovorima o prevozu u drumskom saobraćaju, nakon sprovedenog postupka javne nabavke u skladu sa Zakonom o javnim nabavkama.

Ugovor iz stave 1 ovog člana zaključuje se na period od pet godina.

**Plan linija**

Član 6

Nadležni organ za saobraćaj donosi Plan linija, kojim se određuju linije u gradskom i prigradskom linijskom prevozu putnika, shodno razvoju grada i potrebama stanovništva.

Plan linija sadrži:

- grupe linija;

- trasu i dužinu linije,

- stajališta;

- broj vozila za svaku grupu linija.

Grupe linija se formiraju po principu postizanja istih ili približnih ekonomskih pokazatelja.

Grupa linija se sastoji od jedne gradske i više prigradskih linija, pri čemu je broj prigradskih linija u svakoj grupi isti ili približan.

Linije se definišu nazivima ulica puteva i naselja od početnog do krajnjeg stajališta.

Linije mogu biti stalne i sezonske.

Stalne linije su linije na kojima se saobraćaj odvija preko cijele godine a sezonske linije na kojima se saobraćaj odvija od 01 juna do 30 septembra.

**Prava i obaveze prevoznika**

Član 7

Prevoznik je dužan da u roku od tri dana od dana sklapanja ugovora o povjeravanju dostavi red vožnje na ovjeru nadležnom organu za saobraćaj.

Red vožnje mora biti usklađen sa Planom linija.

Red vožnje sadrži:

- naziv prevoznika;

- vrstu, broj i naziv linije;

- trasu i dužinu linije u oba smjera;

- naziv i redosljed stajališta u oba smjera;

- vrijeme svih polazaka u oba smjera za radni dan, nedjelju i u dane praznika;

- sezonska odstupanja u redu vožnje (đački raspust i sl.).

- dan od kada se primjenjuje

Obrazac reda vožnje propisuje organ uprave nadležan za poslove saobraćaja.

Nadležni organ za poslove saobraćaja ovjeriće red vožnje u roku od sedam dana od dana dostavljanja.

U slučaju da dostavljeni red vožnje nije usklađen sa Planom linija, nadležni organ za poslove saobraćaja naložiće prevozniku da u roku od tri dana uskladi i dostavi red vožnje, od kada teče novi rok za ovjeru.

Za ovjeru reda vožnje plaća se administrativna taksa u skladu sa odlukom o lokalnim administrativnim taksama.

Član 8

Nadležni organ za poslove saobraćaja određuje dan od kada se primjenjuje ovjereni red vožnje, kada je prevoznik dužan da otpočne sa obavljanjem prevoza,a najkasnije u roku od tri dana od dana početka njegove primjene.

Prevoznik je dužan da ovjereni red vožnje, kao i svaku njegovu izmjenu objavi putem elektronskih ili štampanih medija najkasnije osam dana prije početka obavljanja prevoza.

Prevoznik je dužan da se pridržava ovjerenog i objavljenog reda vožnje.

Član 9

Zahtjev za ovjeru reda vožnje za narednu godinu prevoznik je dužan da dostavi nadležnom organu za saobraćaj najkasnije trideset dana prije isteka roka važenja ovjerenog reda vožnje.

Ovjereni red vožnje važi godinu dana.

Član 10

Za vrijeme važenja reda vožnje gradski i prigradski linijski prevoz se može privremeno obustaviti ili red vožnje izmjeniti zbog:

1.prekida saobraćaja usljed nastupanja okolnosti koje se nijesu mogle predvidjeti, a čije se posljedice nijesu mogle otkloniti (visa sila) ili izvođenja radova na rekonstrukciji puta;

2. mjere organa lokalne uprave koje neposredno utiču na ograničavanje saobraćaja, dok razlozi za ograničavanja postoje.

Na privremenu obustavu ili izmjenu reda vožnje, dok traju okolnosti iz stave 1 ovog člana, saglasnost daje organ lokalne uprave nadležan za poslove saobraćaja u roku od dva radna dana od dana podnošenja zahtjeva za dobijanje saglasnosti.

Prevoznik je dužan najkasnije u roku od 24 sata od privremene obustave saobraćaja ili izmjene reda vožnje iz stave 1 ovog člana putem sredstava javnog informisanja obavjesti javnost o privremenoj obustavi ili izmjeni reda vožnje.

Saglasnost iz stava 2. ovog člana se za vrijeme obavljanja prevoza mora nalaziti u vozilu.

Član 11

Cjenovnik usluga u prevozu utvrđuje prevoznik, pojedinačno za svaki registrovani i ovjereni red vožnje.

Cjenovnik iz st.1 ovog člana, prevoznik je dužan dostaviti nadležnom organu za saobraćaj na ovjeru najkasnije tri dana prije početka obavljanja prevoza na određenoj liniji.

Prevoznik je dužan da se pridržava ovjerenog cjenovnika usluga prevoza.

Za ovjeru cjenovnika usluga u prevozu plaća se administrativna taksa, u skladu sa Odlukom o lokalnim administrativnim taksama

Član 12

Prevoznik može da prestane sa obavljanjem prevoza na grupi linija pod uslovom da je prestanak prijavio nadležnom organu za saobraćaj najkasnije 30 dana prije prestanka obavljanja prevoza i da je u istom roku, putem sredstava javnog informisanja, najavio prestanak obavljanja prevoza.

Član 13

Prevoznik gubi pravo na obavljanje prevoza na grupi linija ako:

- ne otpočne da obavlja prevoz po ovjerenom redu vožnje u roku od tri dana od dana koji je

određen za početak njegove primjene;

- obustavi prevoz po ovjerenom redu vožnje duže od tri dana uzastopno,odnosno sedam dana ukupno, u toku važenja reda vožnje, na jednoj od linija iz grupe ;

- ne obavlja polazak u vrijeme predviđeno registrovanim redom vožnje sa početnog ili povratnog autobuskog stajališta, duže od tri dana uzastopno, odnosno sedam dana ukupno u toku važenja reda vožnje.

- u drugim slučajevima predviđenim Zakonom.

Rješenje o oduzimanju prava iz stava 1 ovog člana donosi nadležni organ za saobraćaj, na predlog komunalne inspekcije.

Na rješenje iz stava 2 ovog člana prevoznik ima pravo žalbe.

Žalba ne odlaže izvršenje rješenja.

Izuzetno, prevoznik neće izgubiti pravo iz stava 1 ovog člana,ukoliko su nastupile okolnosti koje se nijesu mogle predvidjeti.

Okolnosti iz prethodnog stava cijeni nadležni organ za saobraćaj i na zahtjev prevoznika donosi rješenje kojim se odobrava privremena obustava,odnosno odlaže početak obavljanja prevoza putnika.

Član 14

Nadležni organ za saobraćaj može privremeno, do sprovođenja postupkajavne nabavke, drugom prevozniku dodijeliti liniju, odnosno linije iz oduzete grupe linija.

Organ iz stava 1 ovog člana će postupiti na isti način i u slučaju da prevoznik sam odustane od prevoza.

Nadležni organ za saobraćaj je dužan da u roku od šest mjeseci, od dana nastanka okolnosti iz stava 1 ili 2 ovog člana, sprovede postupak javne nabavke pod uslovima i po postupku utvrđenim Zakonom koji reguliše ovu oblast i ovom odlukom.

Član 15

Prevoznik je dužan svaku promjenu u voznom parku da prijavi nadležnom organu za saobraćaj, radi provjere da li autobusi ispunjavaju Zakonom, drugim propisima i ovom odlukom propisane uslove.

**Autobuska stajališta**

Član 16

Autobuska stajališta pored opštinskih puteva određuje organ lokalne uprave nadlež

an za poslove saobraćaja.

Autobuska stajališta se koriste u skladu sa ovjerenim redom vožnje.

Član 17

Autobuska stajališta moraju biti vidno obilježena stajališnim znakom, a na kolovozu oznakom:"BUS".

Stajališni znak sadrži: naziv stajališta, broj linije i red vožnje za svaku liniju.

O postavljanju stajališnih znakova i oznaka "BUS" stara se organ lokalne uprave nadležnan za poslove saobraćaja.

O postavljanju reda vožnje na stajalištima, staraju se prevoznici kojima je jedinica lokalne samouprave povjerila obavljanje gradskog i prigradskog linijskog prevoza putnika.

Autobuska stajališta se koriste u skladu sa ovjerenim redom vožnje.

Član 18

Autobuska stajališta sa većom frekvencijom ulaska putnika imaju odgovarajući natkriveni prostor za putnike sa obezbjeđenim mjestima za sjedenje.

Natkriveni prostor za putnike sa obezbjeđenim mjestima za sjedanje postavlja se na osnovu rješenja organa lokalne uprave nadležnog za poslove saobraćaja.

Na autobuskim stajalištima iz stava 1 ovog člana može se postaviti i manji prodajni punkt tipa kiosk u skladu sa odlukom o privremenim objektima,uz saglasnost nadležnog organa za saobraćaj.

O održavanju i uređenju stajališta stara se pravno lice, odnosno preduzetnik, kome su povjereni poslovi održavanja opštinskih puteva.

**Vrste autobusa i tehnički uslovi**

Član 19

Autobusi kojima se obavlja prevoz putnika u gradskom i prigradskom linijskom saobraćaju mogu biti gradski i prigradski.

Izuzetno od stave 1 ovog člana, organ lokalne uprave nadležan za poslove saobraćaja može odrediti da se na pojedinim relacijama u prigradskom saobraćaju van gradske teritorije koriste mali autobusi, zbog ograničavajućih saobraćajno-tehničkih karakteristka puta ili ukoliko je manje izražena potreba za prevozom putnika na tim relacijama.

Autobusi kojima se obavlja djelatnost javnog prevoza putnika u drumskom saobraćaju moraju, pored uslova utvrđenih zakonom i propisima o bezbjednosti saobrasćaja na putevima, ispunjavati i posebne tehničke i tehničko-eksploatacione uslove propisane Pravilnikom o posebnim uslovima za vozila kojima se obavlja javni prevoz u drumskom saobraćaju i prevoz za sopstvene potrebe.

Pored uslova utvrđenih Zakonom i propisima o bezbjednosti saobraćaja, kao i posebnih tehničkih i tehničko-eksploatacionih uslova autobusi moraju imati i:

- na prednjoj,zadnjoj i ulaznoj strani autobusa na vidnom mjestu ispisan broj linije, početno

i krajnje stajalište;

- uredno popunjen putni nalog;

- najmanje dva protivpožarna aparata i priručnu apoteku;

- vidno istaknute određene zabrane (pušenje,stajanje na platformi kod vozača i dr.);

-ispunjene sanitarno-higijenske uslove.

Reklame i natpisi mogu se ispisati u unutrašnjosti i na spoljnim bočnim stranama autobusa, tako da ne zaklanjaju službene oznake i ne remete estetiku vozila.

Reklame i natpisi iz stava 4 ovog člana ne mogu imati vjerska ili

politička obilježja.

**Prava i obaveze putnika i voznog osoblja**

Član 20

Putnici ulaze i izlaze iz autobusa tek nakon što se vozilo zaustavi na stajalištu na vrata koja su označena kao ulazna,odnosno izlazna.

Pravo prvenstva pri ulasku u autobus imaju: invalidi, stare i iznemogle osobe, osobe sa pratiocem, trudnice i lica sa malom djecom.

Član 21

Putnik je dužan da u autobusu posjeduje ovjerenu voznu kartu,pretplatnu kartu ili drugu važeću voznu ispravu.

Putnik koji ne posjeduje važeću ispravu iz stava 1 ovog člana, dužan je da plati cijenu prevoza.

Ako putnik odbije da postupi u smislu prethodnog stava,dužan je da ovlašćenom licu ili voznom osoblju pruži tačne podatke o svom identitetu i napusti autobus.

Član 22

Polazak i zaustavljanje autobusa najavljuju se zvučnim signalom.

Putnik može dati znak za zaustavljanje samo u slučaju neposredne opasnosti.

Član 23

Vozač ne smije pokrenuti autobus prije nego što sva vrata budu zatvorena.

Za vrijeme vožnje sva vrata moraju biti zatvorena.

Vrata autobusa može otvarati i zatvarati samo vozno osoblje.

Član 24

Vozač je dužan da autobus zaustavi na svim stajalištima, prema registrovanom redu vožnje.

Izvan stajališta nije dopušteno zaustavljanje autobusa radi ulaska i izlaska putnika, osim kada je to neophodno radi bezbjednosti putnika I vozila.

Član 25

U slučaju prekida saobraćaja ili kvara autobusa, prevoznik je dužan da putnicima omogući bezbjedan izlazak.

Ukoliko prevoznik nije u mogućnosti da nastavi prevoz, dužan je da putnicima omogući nastavak vožnje drugim autobusom ili na zahtjev putnika snosi troškove prevoza drugim prevoznim sredstvima.

Član 26

U autobusu je zabranjeno:

- unositi lako zapaljive, eksplozivne i slične materije;

- unositi predmete koji nijesu čisti, kao i sve predmete teže od 50 kg;

- uvoditi životinje, osim specijalno dresirane pse vodiče za

slijepa lica;

- ometati vozno I kontrolno osoblje u vršenju službe;

- uznemiravati putnike pjevanjem, sviranjem, vikom, nepristojnim izrazima i drugim sličnim

postupcima;

- pušiti.

Putnik, koji se i pored opomene ne pridržava zabrana iz stava 1 ovog člana, udaljiće se iz autobusa bez prava na povraćaj plaćenog iznosa cijene prevoza.

Član 27

Stvari nađene u autobusu, predaju se voznom osoblju.

Ukoliko se vlasnik pronađenih stvari ne javi, vozno osoblje autobusa će stvari predati nadležnoj službi prevoznika.

Član 28

Vozno osoblje autobusa, dužno je da se prema putnicima ophodi sa dužnom pažnjom i predusretljivošću.

Za vrijeme dok se putnici nalaze u autobusu, vozno osoblje ne smije obavljati radnje koje nijesu vezane za redovne poslove.

**III NADZOR**

Član 29

Nadzor nad primjenom odredaba ove odluke vrši organ lokalne uprave nadležnan za poslove saobraćaja.

Poslove inspekcijskog nadzora, vrši komunalni inspektor, u skladu sa Zakonom o prevozu u drumskom saobraćaju, Zakonom o inspekcijskom nadzoru i ovom odlukom.

Obezbjeđenje komunalnog reda i komunalni nadzor nad sprovođenjem ove Odluke vrši Komunalna policija.

**IV KAZNENE ODREDBE**

Član 30

Novčanom kaznom od 150 do 3.000 eura, kazniće se za prekršaj pravno lice ili preduzetnik, ako:

- obavlja gradski i prigradski linijski prevoz putnika bez ugovora o povjeravanju (član 5 stav 1);

- se ne pridržava roka iz člana 7 stav 1 i 6 ove odluke (član 7 stav 1 i 6);

- otpočne sa obavljanjem prevoza po ovjerenom redu vožnje prije dana određenog za njegovu primjenu ili ne otpočne da obavlja prevoz po ovjerenom redu vožnje u roku od tri

dana od dana njegove primjene (član 8 stav 1);

- ovjereni red vožnje, kao i svaku njegovu izmjenu, ne objavi u javnim medijima, najkasnije

osam dana od dana njegove primjene (član 8 stav 2);

- se ne pridržava ovjerenog i objavljenog reda vožnje (član 8 stav 3);

- ne dostavi zahtjev za ovjeru reda vožnje za narednu godinu nadležnom organu u propisanom roku (član 9 stav 1);

- ne dostavi na ovjeru cjenovnik usluga u propisanom roku (član 11 stav 2);

- se ne pridržava ovjerenog cjenovnika usluga u prevozu (član 11 stav 3);

- prestane sa obavljanjem prevoza suprotno članu 12 ove odluke;

- autobuska stajališta ne koristi u skladu sa ovjerenim redom vožnje (član 16 stav 2);

Za prekršaj iz stava 1 ovog člana, kazniće se i odgovorno lice u pravnom licu, novčanom kaznom od 100 do 700 eura.

Za prekršaj iza stava 1 alineja 5 , 8 I 10 ovog člana,kazniće se i fizičko lice novčanom kaznom u iznosu od 50 do 500 eura

Član 31

Novčanom kaznom od 100 do 800 eura, kazniće se za prekršaj pravno lice ako:

- ne prijavi nadležnom organu svaku promjenu u voznom parku (član 15);

 - ne postavi red vožnje na stajalištu (član 17 stav 4);

- ne uređuje i održava autobuska stajališta (član 18 stav 4);

- se na vidnom mjestu u autobusu ne nalazi ispisan broj linije, početno i krajnje stajalište

(član 19 stav 4 alineja 1);

- u slučaju kvara autobusa ne omogući putnicima nastavak vožnje drugim autobusom ili na zahtjev putnika ne snosi troškove prevoza drugim prevoznim sredstvom (član 25 stav 2).

Za prekršaj iz stava 1 ovog člana, kazniće se preduzetnik novčanom kaznom od 50 do 250 eura.

Za prekršaj iz stava 1 ovog člana, kazniće se i odgovorno lice u pravnom licu novčanom kaznom od 50 do 100 eura.

Član 32

Novčanom kaznom od 100 do 500 eura, kazniće se fizičko lice (vozač ili član voznog osoblja)ako:

- upravlja autobusom koji ne ispunjava uslove iz člana 19 stav 4 al.1, 2,3,4 i 5 ove odluke;

- postupi suprotno članu 22 st.1 i 2 ove odluke;

- postupi suprotno članu 23 st. 1 i 2 ove odluke;

- postupi suprotno članu 27 ove odluke.

**V PRELAZNE I ZAVRŠNE ODREDBE**

Član 33

Za sva pitanja koja nisu određena ovom odlukom u pogledu vršenja i kontrole vršenja prevoza direktno se primjenjuju odredbe propisa o prevozu u drumskom saobraćaju i bezbjednosti saobraćaja.

Član 34

Prevoznici su dužni uskladiti svoje poslovanje sa odredbama ove odluke u roku od šest mjeseci od dana njenog stupanja na snagu.

Član 35

Danom stupanja na snagu ove odluke prestaje da važi Odluka o gradskom i prigradskom linijskom prevozu putnika ("Službeni list RCG-opštinski propisi", br. 3/07, i "Sl. list CG-opštinski propisi", br. 32/11, 26/14, 28/16).

Član 36

Ova Odluka stupa na snagu osmog dana od dana objavljivanja u "Službenom listu Crne Gore-Opštinski propisi".

 Broj: \_\_\_\_\_\_\_\_\_\_

Tivat, \_\_\_\_\_\_.2019. godine

Skupština opštine Tivat

Predsjednik,

Ivan Novosel, s.r.

**O b r a z l o ž e nj e**

Pravni osnov za donošenje **Odluke o linijskom gradskom i prigradskom prevozu putnika** sadržan je u odredbama člana 35. Stav 7 Zakona o prevozu u drumskom saobraćaju („Sl.list Crne Gore“, br.71/17) člana 15 Zakona o komunalnim djelatnostima ("Službeni list Crne Gore”,br. 55/16, 74/16, 2/18) i člana 35. Statuta opštine Tivat (“Službeni list CG-opštinski propisi “, br.24/18).

**Razlozi za donošenje odluke**

Zakonom o prevozu u drumskom saobraćaju dato je ovlašćenje Opštini da propiše organizaciju i način obavljanja linijskog gradskog i prigradskog prevoza putnika.

Donošenjem novog Zakona o prevozu u drumskom saobraćaju („Sl.list CG“,br.71/17, stekli su se uslovi za donošenjem nove Odluke o linijskom gradskom i prigradskom prevozu putnika.

**Objašnjenje pojedinih odredbi odluke**

Odluka o linijskom gradskom i prigradskom prevozu putnika sadrži pet poglavlja:

Opšte odredbe, Organizacija prevoza u gradskom i prigradskom saobraćaju, Nadzor, Kaznene odredbe i Prelazne i završne odredbe.

**I Opšte odredbe**

Ovim poglavljem odredbama člana 1-4, propisano je što je predmet uređenja Odluke o linijskom gradskom i prigradskom prevozu putnika, da se uređuju bliži uslovi organizacije i način obavljanja linijskog gradskog i prigradskog prevoza putnika, definicija linijskog gradskog i prigradskog prevoza putnika kao i to koja rješenja i licence donosi nadležni organ lokalne uprave.

**II Organizacija prevoza u linijskom gradskom i prigradskom saobraćaju**

Ovim poglavljem u članu 5 propisano je da jedinica lokalne uprave obavljanje linijskog gradskog i prigradskog prevoza povjerava prevozniku ugovorom u skladu sa Zakonom o ugovorima o prevozu u drumskom saobraćaju, nakon sprovedenog postupka javne nabavke u skladu sa Zakonom o javnim nabavkama.

U članu 6 ovog poglavlja propisano je da nadležni organ za saobraćaj donosi Plan linija kojim se određuju linije u linijskom gradskom i prigradskom prevozu putnika, šta sadrži plan linija i definiše stalne i sezonske linije.

Od člana 7 - 11 ovog poglavlja propisana su prava i obaveze prevoznika koje se odnose na ovjeru reda vožnje, sadržaj reda vožnje i primjenu reda vožnje.

Članom 10 propisano je u kojim slučajevima prevoznik može privremeno obustaviti prevoz putnika ili izmjeniti red vožnje uz saglasnost organa lokalne uprave nadležnog za poslove saobraćaja.

Član 11.ovog poglavlja propisuje utvrđivanje cjenovnika usluga i ovjeru cjenovnika usluga u prevozu.

Odredbama člana 12-15 ovog poglavlja propisano je pod kojim uslovima prevoznik može da prestane sa obavljanjem prevoza na grupi linija, kad prevoznik gubi pravo na obavljanje prevoza na grupi linija, i dužnosti nadležnog organa u slučaju da prevoznik odustane od prevoza.

Odredbama člana 16-18 obuhvaćena su autobuska stajališta, način obilježavanja horizontalnom i vertikalnom signalizacijom i nadležnosti po pitanju postavljanja znakova i reda vožnje na stajalištima i o održavanju i uređenju istih.

Članom 19 propisano je da se linijski gradski i prigradski prevoz putnika obavlja gradskim i prigradskim autobusima. Izuzetno, organ lokalne uprave nadležan za poslove saobraćaja može odobriti da se na pojedinim relacijama u prigradskim naseljima van gradske teritorije koriste mali autobusi, zbog ograničavajućih saobraćajno-tehničkih karakteristika puta ili ukoliko je manje izražena potreba za prevozom putnika na tim relacijama.

Propisano je koje uslove ,osim uslova propisanih Zakonom i Pravilnikom moraju ispuniti autobusi u linijskom gradskom i prigradskom prevozu.

Odredbama člana 20-28 ovog poglavlja propisana su prava i obaveze putnika i voznog osoblja.

III NADZOR

Ovim poglavljem propisano je da nadzor nad sprovođenjem ove Odluke vrši organ lokalne uprave nadležan za poslove saobraćaja, a poslove inspekcijskog nadzora vrši komunalni inspektor, u skladu sa Zakonom o prevozu u drumskom saobraćaju, Zakonom o inspekcijskom nadzoru i ovom odlukom.

IV KAZNENE ODREDBE

Odredbama članova 30-32 određena je visina novčanih kazni za prekršaj po grupama u zavisnosti od težine prekršaja.

Što se tiče visine prekršajnih kazni,opredjeljene su u rasponu u skladu sa članom 24.tačka 4 i 5 Zakona o prekršajima („Sl.list CG“,br.01/11.......51/17), s tim što treba naglasiti da član 144 stav 3 Zakona o prekršajima, propisuje, da u slučaju kad je odlukom propisana novčana kazna u rasponu, nadležni opštinski organ može izdati prekršajni nalog na iznos najniže propisane kazne.

Ukoliko se pokrene prekršajni postupak, nadležni sud cijeni okolnosti pod kojima je prekršaj napravljen i izriče novčanu kaznu u okviru propisanog raspona.

V PRELAZNE I ZAVRŠNE ODREDBE

Odredbama članova 33-36 ovog poglavlja određeno je: da za sva pitanja koja nisu određena ovom Odlukom u pogledu vršenja i kontrole vršenja prevoza direktno se primjenjuju odredbe propisa o prevozu u drumskom saobraćaju i bezbjednosti saobraćaja; da su prevoznici dužni da svoje poslovanje usklade sa odredbama ove odluke, u roku od šest mjeseci od dana njenog stupanja na snagu; da danom stupanja na snagu ove Odluke prestaje da važi Odluka o gradskom i prigradskom linijskom prevozu putnika („Sl.list RCG-opštinski propisi“,br. 3/07 i „Sl.list CG-opštinski propisi“, br32/11,26/14,28/16) i da ova Odluka stupa na snagu osmog dana od dana objavljivanja u „Službenom listu Crne Gore-opštinski propisi“.

 Obrađivač, Predlagač,

Sekretarijat za komunalne poslove i saobraćaj Predsjednik Opštine,

 Dr.Siniša Kusovac